**B. Osobitná časť**

**K § 1**

Peňažný príspevok na osobnú asistenciu sa poskytuje fyzickej osobe s ťažkým zdravotným postihnutím odkázanej na pomoc inej fyzickej osoby. Rozsah osobnej asistencie sa určí podľa činností uvedených v prílohe č. 4 zákona, ktoré si nemôže fyzická osoba s ťažkým zdravotným postihnutím vykonávať sama a počtu hodín, ktoré sú potrebné na ich vykonávanie. Peňažný príspevok na osobnú asistenciu sa poskytuje vo výške, ktorá zodpovedá ročnému rozsahu osobnej asistencie určenej v eurách. Osobnú asistenciu vykonáva osobný asistent, ktorému fyzická osoba s ťažkým zdravotným postihnutím vyplatí odmenu za každý kalendárny mesiac podľa rozsahu vykonanej osobnej asistencie v danom mesiaci. Sadzba na jednu hodinu osobnej asistencie, ktorá slúži na výpočet výšky peňažného príspevku na osobnú asistenciu sa navrhuje zvýšiť na sumu 5,20 eura.

**K § 2**

Peňažný príspevok na opatrovanie, ako jediný peňažný príspevok na kompenzáciu, sa poskytuje priamo fyzickej osobe (tzv. opatrovateľovi), ktorá opatruje fyzickú osobu s ťažkým zdravotným postihnutím odkázanú na opatrovanie. Jeho výška je ustanovená v závislosti od toho, či opatrovateľ poberá, resp. nepoberá niektorú zo zákonom ustanovených dôchodkových dávok, od počtu opatrovaných fyzických osôb s ťažkým zdravotným postihnutím a od rozsahu poskytovaného opatrovania. Navrhujú sa zvýšiť všetky mesačné výšky peňažného príspevku na opatrovanie tak u opatrovateľov v tzv. produktívnom veku, tak u opatrovateľov poberajúcich dôchodkovú dávku, ktoré sú ustanovené v § 40 ods. 7 až 8 zákona.

**K § 3**

Ruší sa nariadenie vlády Slovenskej republiky č. 255/2021 Z. z., ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie.

**K § 4**

Účinnosť nariadenia vlády Slovenskej republiky sa navrhuje od 1. júla 2022.